Maailman aamu
Aurinko on noussut taivaan rantaan
 kuin kultainen gong-gong,
 johon huikea tehtaanpiippu
 iskee helähtävän huudon:
 maailman aamu on teidän!

 Kadut kumisevat askeltenne alla,
 käsienne luomat,
 valossa loistavat kadut.
 Työläisten tumma virta,
 kaupungin valtimot täyttävä veri
 vyöryy sykkiviä tehtaita kohden.

 Maailma on teidän!
 Vielä nukkuvat elämän loiset,
 joiden kädet ja aivot eivät tunne
 luomisen tuskaa ja iloa.

 Valvoneet etsijät
 nousevat työnsä äärestä
 seuraten kulkuanne polttavin silmin.
 Verenne punaiseen voimaan liittyy
 heidän ajatustensa sähkö.

 Maailman aamussa,
 jossa hunajankeltaiset autot
 kiidättävät tuoksuvaa leipää,
 nostakaamme päämme,
 tarttukaamme luojan käsillämme
 tyynen ylpeästi elämään.
 Maailman aamu on meidän!
 Aamun leipä on meidän!